Putvinskio gatvės skulptūrų skveras

Putvinskio gatvės skulptūrų skveras, taip pat Antinių skulptūrų skveras (dar vadinamas skvereliu) – skveras su skulptorių tėvo ir sūnaus Robertų Antinių kūriniais Kaune, V. Putvinskio gatvės šiaurinėje pusėje. Dekoratyvinės skulptūros išdėstytos kalvos šlaito papėdėje, laisvame nuo pastatų plote tarp daugiabučio K. Škėmos namo ir Kauno menininkų namų, priešais Čiurlionio dailės muziejų, laiptuotos žemės terasose. Patenka į  tarpukario laikotarpio Kauno modernizmo architektūrą reprezentuojančių pastatų komplekso teritoriją, įrašytą Kultūros vertybių registre. Patogiam lankymui skvero rytiniame pakraštyje įrengti betoniniai laiptai, viršutinėje dalyje – atokvėpio ir apžvalgos aikštelė.

 Istorija 

Pastatų kompleksas šioje teritorijoje susiformavo 1928–1937 m. Skverui vieta atsirado, kai sovietmečiu buvo nugriautas medinis pastatas, stovėjęs iš rytų pusės prie K. Škėmos namo.Kazimiero Škėmos daugiabutis namas Kaune autc.lt

Pirmieji meno kūriniai skverelyje buvo įkurdinti 1977 m. Sovietmečiu Kauną puošęs originalios formos terasinis skulptūrų skverelis, iškovojus nepriklausomybę, buvo apleistas, tapo vandalų taikiniu. Daugelio kauniečių prisiminimuose skverelis buvo pamėgta bohemiškos Kauno bendruomenės susitikimų vieta. Apie šio skvero sutvarkymą kalbėta ne vieną kartą, netgi vyko akcija, skirta čia esančioms skulptūroms gelbėti. Postūmį pradėti darbus davė vandalai, apniokoję skulptūrą „Kova“, sukurtą iš kalto vario. 2018 m. imtasi tvarkybos darbų – buvo kertami menkaverčiai krūmokšniai ir medžiai, siekiant atidengti ir atnaujinti Antinių skulptūras.Skulptūrų skverelyje prie Menininkų namų – neregėtas vaizdas kauno.diena.lt 2019-04-30 2021–2022 m. skveras atnaujintas, sutvarkyta aplinka, atraminės sienelės ir kitos konstrukcijos. Skulptūros išliko savo vietose.Skulptūrų skveras V. Putvinskio g. kasvyksta.lt 2021-12-09

Skulptūrų skveras žargoniškai vadinamas „menke“. Šis žodis įtrauktas į neseniai sukurtą ir tebepildomą Kauno žodyną.„Menkės“ skverelyje Kauno centre užvirė statybos kasvyksta.lt 2021-12-11

 Skulptūros 

Terasomis į viršų kylančiame skverelyje pastatytos septynios skulptūros.Skulptorių tėvo ir sūnaus Robertų Antinių kūrinių skverelis azuolynobiblioteka.lt
 „Kanklininkas su vaikais“ (betonas; sukurta 1976 m.; skulpt. R. Antinis vyresnysis). Skulptūra stovi žemai, prie gatvės, šalia K. Škėmos namo. Ji turi antrininkę, kuri pastatyta Latvijoje, Rygoje, vadinama .Dekoratīva skulptūra Koklētājs ar bērniem rigaspieminekli.lv
 „Šeima“ (kaltas varis; sukurta apie 1979–1980 m.; skulpt. R. Antinis vyresnysis).
 „Ateitis“ (granitas; sukurta 1969 m.; pastatyta 1983 m.; bendras R.ir R. Antinių darbas).
 „Atsisveikinimas“ (kaltas varis; sukurta apie 1978–1979 m.; skulpt. R. Antinis vyresnysis). 
 „Motinystė“ (medis; sukurta 1964 m.; skulpt. R. Antinis vyresnysis).
 „Dūdorius“ (cementas; sukurta apie 1969–1970 m.; skulpt. R. Antinis vyresnysis).
 „Kova“ (kaltas varis; sukurta 1970 m.; pastatyta 1981 m.; skulpt. R. Antinis vyresnysis).

 Šaltiniai 

Kategorija:Kauno skverai
Kategorija:Lietuvos skulptūrų parkai